Peter Ingwersen
Peter Ingwersen, Peter Emil Rerup Ingwersen er en dansk forsker; bibliotekar fra daværende Danmarks Biblioteksskole (Det Informationsvidenskabelige Akademi, IVA) 1973. Peter Ingwersen, der blev født på Frederiksberg, blev umiddelbart efter sin uddannelse til bibliotekar ansat som lærer ved Danmarks Biblioteksskole inden for fagområdet katalogisering.
Han forskede 1976-1982 i kognitive processer ved interaktionen mellem mennesker og systemer og var 1982-84 forskningsmedarbejder ved informationstjenesten i Det Europæiske Rumagentur (ESA) i Frascati, Italien.
I 1984 vendte han tilbage til Biblioteksskolen, og var i de følgende år - kun afbrudt 1987 af et gæsteprofessorat ved Rutgers University i New Jersey - ansat som assisterende fagleder ved skolens nyoprettede forskningscenter for IRM (Information Resourses Management) under ledelse af fagleder Irene Wormell (f. 1944).
Efterfølgende blev han ph.d. fra Handelshøjskolen i København (Copenhagen Business School) i 1991, forskningsprofessor ved biblioteksskolen i 2001 og siden 1997 tillige docent ved Åbo Akademi University i Finland. I 2006 blev Peter Ingwersen ordinær professor ved Danmarks Biblioteksskole; siden juni 2010 professor emeritus. 
Peter Ingwersens omfattende forfatterskab om bl.a. kognitive processer har bidraget afgørende til forståelsen af edb-teknologiens indvirkning på menneskers søgeadfærd og praktiske erkendelsesprocesser, og har dermed vist nye veje til forbedring af informationssystemer bl.a. i industrien.
Peter Ingwersens virksomhed påkaldte sig tidligt international opmærksomhed også ved deres brugbarhed til evaluering af søgesystemer, og hans fortsatte arbejder inden for kvantitativ analyse af indhold og lænkestrukturer i World wide web har skabt et nyt, internationalt forskningsfelt, "webometri", der har initieret ny forskning inden for informationsvidenskab overalt i den vestlige verden.
Peter Ingwersen har talrige internationale udmærkelser bag sig, bl.a. to æresdoktorater i Finland, ved Tampere Universitet i 2010 og ved Åbo Akademi i 2014. Blandt flere væsentlige monografier må nævnes The Turn: Integration of Information Seeking and Retrieval in Context, som Peter Ingwersen udgav i 2005 i samarbejde med professor Kalervo Järvelin (f. 1953) fra Tampere Universitet, og som er oversat til både japansk og kinesisk.
Som medstifter af Center for Informetriske Studier ved Det Informationsvidenskabelige Akademi har Peter Ingwersen tillige igangsat en videnskabelig udvikling i Danmark omkring evaluering af forskningen inden for både samfundsvidenskaber og naturvidenskaber. 